J. Burian, poslanec: (2006-12-05):
Takže, vážené kolegyne, kolegovia, dovoľte mi, aby som uviedol dva pozmeňujúce návrhy. V prvom rade by som žiadal, aby na osobitné hlasovanie boli vyňaté body spoločnej správy 4, 5, 30 a 46. Vysvetlím prečo. Je to veľmi jednoduché. Precizovali sa klauzuly v návrhu dane z príjmu, tie, ktoré sa týkajú legislatívneho spresnenia, zdaňovania príjmov z vyplatenia podielových listov a našiel sa lepší kompromis, ktorý bol aj so správcovskými spoločnosťami odkonzultovaný, a našlo sa lepšie riešenie, takže ja teraz prečítam pozmeňujúci návrh k tomuto návrhu zákona. K čl. I bod 1 za doterajší bod 7 sa vkladajú nové body 8 a 9, ktoré znejú: Bod 8. „V § 7 ods. 3 sa slová a), b), d) a e)  a v ods. 2 nahrádzajú slovami a), b), d), e)  a g) a v ods. 2 dvakrát.“ Bod  9. § 7 sa dopĺňa ods. 6 a 7, ktoré znejú: Bod 6. „Do základu dane (čiastkového základu dane) sa zahrnie suma, o ktorú úhrn príjmov podľa ods. 1 písm. g) prevyšuje úhrn vkladov podielnika. Za vklad podielnika sa považuje predajná cena vyplateného  (vráteného) podielového listu pri jeho vydaní, ak úhrn vkladov podielnika prevyšuje úhrn príjmov podľa ods. 1 písm. g), na rozdiel sa neprihliada.“ Bod 7. „Ak daňovník využije možnosť odpočítať daň vybranú zrážkou podľa § 43 ods. 10 ako preddavok na daň podľa § 43 ods. 7 základ dane (čiastkový základ dane) sa zistí podľa ods. 6. Doterajšie body je potrebné primerane prečíslovať.“ Odôvodnenie: Pri príjmoch z vyplatenia vrátenia podielových listov, z ktorých bola daň vybraná zrážkou podľa § 43 daňovník pri podaní daňového priznania, ktorý využije možnosť považovať zrazenú daň za preddavok, vykázaný základ dane pre daň vyberaný zrážkovou daňou si môže znížiť o stratu dosiahnutú z vyplatenia podielových listov. Príjmy, z ktorých nebola daň vyberaná zrážkou v zdaňovacom období v roku 2007 dosiahnuté do 31. marca 2007 a zahrnuté do kapitálových príjmov v § 7 ods. 1 písm. g) sa zdania spôsobom uvedeným v ods. 7 na základe podaného daňového priznania. Po druhé. Bod 15 znie: „V § 9 ods. 2 písm. r) znie: Príjem z predaja podielových listov do výšky aktuálnej ceny podielového listu splatnej v deň jeho predaja okrem predaja podielového listu osobne so sídlom alebo s bydliskom v zahraničí.“ Odôvodnenie: Súčasné znenie § 9 ods. 2 písm. r) zákona zvýhodňuje fyzické osoby daňovníkov iných štátov EÚ oproti fyzickým osobám, ktoré sú daňovníkmi v Slovenskej republike a v štátoch mimoeurópskej únie. Povinnosť oslobodenia úrokov, úrokových príjmov nevyplýva z právnych predpisov EÚ, a preto vládny návrh zákona toto ustanovenie vypustilo. Nové znenie písm. r) sa navrhuje vzhľadom na uvedené a vzhľadom na to, že pri vrátení podielového listu sa daňou vyberanou zrážkou zdaňuje podiel medzi predajnou cenou podielového listu pri jeho vydaní a vyplácanou sumou z vrátenia podielového listu je nutné pri predaji podielového listu inému daňovníkovi, ktorý bude predkladať tento podielový list na jeho vyplatenie, resp. vrátenie oslobodí od dane príjem z predaja do výšky aktuálnej ceny podielového listu splatnej v deň jeho predaja a zamedziť tak dvojitému zdaneniu. Uvedené ustanovenie o oslobodení príjmu z predaja podielového listu sa použije len pri predaji podielového listu subjektom s neobmedzenou daňou povinnosťou, t. j. daňovníkom  so sídlom alebo bydliskom na území Slovenskej republiky z dôvodu, že tým subjektom bude pri vrátení, resp. vyplatení podielového listu zrazená daň. Po tretie. Bod 72 znie: „V § 43 ods. 10 na konci sa pripájajú tieto vety. Pri vyplatení (vrátení) podielového listu sa vykoná zrážka dane z kladného rozdielu medzi vkladom podielnika, ktorým je predajná cena podielového listu pri jeho vydaní a vyplatenou nezdanenou sumou, ak ide o príjemcu, ktorým jej podielový fond zráža dane a nevykonáva, ak ide o príjemcu, ktorým je obchodník s cennými papiermi alebo zahraničný obchodník s cennými papiermi držiaci podielové listy vo svojom mene pre svojich klientov v rámci poskytovania investičnej služby na území Slovenskej republiky prostredníctvom svojej pobočky alebo zo zriadenia pobočky zrážka dane sa vykoná a platiteľom dane vyberanej zrážkou z vyplatenia (vrátenia) podielov listu je obchodník s cennými papiermi alebo zahraničný obchodník s cennými papiermi.“ Rovnaký postup sa použije aj v prípade, ak vypláca podielové listy alebo obdobné cenné papiere zahraničný subjekt kolektívneho investovania alebo zahraničná správcovská spoločnosť. Poznámka pod čiarou k odkazu 136a znie: 136a § 61 ods. 1 a § 75 ods. 1 zákona č. 594/2003 v znení neskorších predpisov. Odôvodnenie: Vládny návrh zákona v § 43 ods. 10 sa dopĺňa znením, ktorým sa zamedzuje, aby prostriedky podielového fondu pri ich ďalšom investovaní do podielov fondu boli zdanené daňou vyberanou zrážkou, nakoľko podielový fond nie je daňovníkom. Chcem upozorniť ctených poslancov, ktorí majú rozdaný pozmeňujúci návrh, ktorý teraz čítam, že v § 70 posledná veta je kolektívneho investovania, nie je tam „a“, ale „alebo“ zahraničná správcovská spoločnosť, aby bolo precizované toto znenie paragrafom. Bod 4. V doterajšom bode 89 sa § 52b dopĺňa ods. 9 a 10, ktoré znejú: „9. Ustanovenie § 43 ods. 10 v znení účinnom od 1. apríla 2007 sa použije aj na podielové listy obstarané do 31. decembra 2003, ak k ich vyplateniu (vráteniu) dôjde od 1. apríla 2007, pričom na podielové listy daňovník môže použiť ustanovenie § 52 ods. 20 pri podaní daňového priznania. Ak daňovník obstaral podielové listy do 31. marca 2007 a pri ich vyplatení (vrátení) dôjde k vykonaniu zrážky dane od 1. apríla 2007 podľa § 43 ods. 10 v znení účinnom od 1. apríla 2007, môže si daňovník pri podaní daňového priznania znížiť základ dane vykázaný pre daň vybranú zrážkou z tohto príjmu o sumu rozdielu, o ktorý výdavky spojené s nadobudnutím podielových listov prevyšujú cenu, za ktoré boli podielové listy vydané.“ „10. Ustanovenie § 9 ods. 2 písm. r) v znení účinnom od 1. januára 2007 sa použije na príjmy plynúce z predaja podielových listov od 1. apríla 2007.“ Odôvodnenie: Znenie ods. 9 rieši v prvej vete spôsob dane a podielových listov vydaných a obstaraných do 31. decembra 2003, t. j.  do nadobudnutia účinnosti zákona dane z príjmov. Daňovníkovi, ktorý tieto podielové listy obstaral do 31. decembra 2003 sa pri ich vyplatení, resp. vrátení po nadobudnutí účinnosti tejto novely naďalej zachová možnosť oslobodená od dane z príjmu podľa § 52 ods. 20 zákona. Z dôvodu zamedzenia dvojitého zdanenia si daňovník v zdaňovacom období, v ktorom po nadobudnutí účinnosti ustanovenia § 43 ods. 10 dôjde k vyplateniu, resp. vráteniu podielového listu môže v podanom daňovom priznaní znížiť základ dane o sumu rozdielu, o ktorý obstarávacia cena podielového listu, t. j. cena, za ktorú nadobudol podielový list, prevyšuje cenu, za ktorý bol podielový list vydaný. Čl. IV bod 5. V čl. IV pripájajú sa slová a „okrem čl. I bodov 8, 9 § 7 ods. 7 a bodu 72, ktoré nadobúdajú účinnosť 1. apríla 2007“. Ustanovenie § 7 ods. 3 a § 7 ods. 7 o dani z príjmu nadobúda účinnosť od 1. apríla 2007. Toto nadobudnutie je v podstate z dôvodu ponechania doby prípravy správcovských spoločností na zavedenie tohto systému. O týchto pozmeňujúcich návrhoch budeme hlasovať spoločne. Druhý pozmeňujúci návrh je k čl. I bod 1. Za bod 27 sa vkladá nový bod 28, ktorý znie. „28. V § 19 ods. 2 písm. o) bod znie: 2. Zabezpečovacích derivátov, pri ktorých sa výdavok (náklad) uzná do výšky účtovanej ako náklad. Ostatné body sa primerane prečíslujú.“ Bod 2. V doterajšom bode 89 sa § 52b dopĺňa ods. 9, ktorý znie: „Ustanovenia § 19 ods. 2 písm. o) druhý bod v znení účinnom od 1. januára 2007 sa použije na zabezpečovacie deriváty, pri ktorých k poslednému vyrovnaniu, ukončeniu alebo uplatneniu práva došlo po 1. januári 2007.“ Článok IV. „V čl. IV je potrebné upraviť účinnosť zákona tak, aby bod 1 tohto pozmeňujúceho návrhu nadobudol účinnosť od 1. januára 2007. Uvedeným ustanovením sa pre účely dane z príjmu zrovnoprávňujú všetky zabezpečovacie deriváty.“ Ja len chcem povedať, že tento pozmeňujúci návrh odznel vo výbore pre financie, rozpočet a menu a predkladal ho pán poslanec Štefanec a dohodli sme sa, že ho budeme precizovať vzhľadom na to, že bolo treba doformulovať niektoré veci, takže podávam tento pozmeňujúci návrh. Ja myslím, že to bola spoločná aktivita aj pána poslanca Štefanca. Takže iba toľko k pozmeňujúcim návrhom. Ďakujem pekne za pozornosť.